Хэт нэхъыфIу ищIэрэ?
КъБКъУ-м ИнформатикэмкIэ, электроникэмрэ компьютер технологиехэмкIэ и институтым ХъыбарегъащIэ технологиехэмрэ экономикэмкIэ и колледжым (КИТиЭ) УФ-м и Конституцэм и махуэр щагъэлъэпIащ. Абы хуэгъэпсауэ еджапIэм къыщызэрагъэпэщат «УФ-м и Конституцэм теухуауэ» джэгу-зэпеуэр. Зэхьэзэхуэм и мурад нэхъыщхьэр ди къэралым и Хабзэ Нэхъыщхьэм студентхэр нэхъыфIу щыгъэгъуэзэнырщ, щIэныгъэ-къэхутэныгъэ лэжьыгъэм дегъэхьэхынырщ.
Конституцэр зым нэхърэ адрейм нэхъыфIу зэращIэр къагъэлъэгъуэну утыкум къихьат цIыху плIырыплI зыхэт гупитху: «Red Star», «Волна», «Прикладники», «Афродиты», «Патриоты». Къэралым и Хабзэ Нэхъыщхьэр абыхэм зэращIэр къапщытэну къызэрагъэпэща гупым хэтт КИТиЭ-м и унафэщI Нэхущ ФатIимэ, Налшык къалэ округым щIыпIэ самоуправленэмкIэ и советым и депутат, «КъБР-м и щIалэгъуалэ центр» IуэхущIапIэм щIалэгъуалэ программэхэмрэ проектхэмкIэ и къудамэм и унафэщI, «ЩIалэгъуалэ жэрдэмхэр дэIыгъынымкIэ фонд» проектым и пашэ Сурковэ Екатеринэ, КИТиЭ-м и къудамэхэм я унафэщIхэу Бэрбэч Ларисэрэ Жулабовэ ФатIимэрэ. Ахэр набдзэгубдзаплъэу кIэлъыплъащ зэпеуэм хэт студентхэм Конституцэр зэращIэм.
НыбжьыщIэхэр зэхьэзэхуащ унэтIыныгъэ зыбжанэкIэ: конституцэ ухуэныгъэм и лъабжьэр, цIыхум и хуитыныгъэхэмрэ къалэнхэмрэ, федеративнэ ухуэныгъэр, УФ-м и Президентыр.
Джэгу-зэпеуэм кърикIуахэр къапщытэжа нэужь, япэ увыпIэр лъагъэсащ «Патриоты» гупым. ЕтIуанэ хъуащ «Афродиты», ещанэр «Прикладники» гупым хуагъэфэщащ. Зэпеуэм хэтахэр ягъэпэжащ щIыхь тхылъхэмрэ саугъэт лъапIэхэмкIэ.
СОГАЛОВЭ Наталье,
КъБКъУ-м и пресс-IэнатIэм и лэжьакIуэ.
